Holsteinborg
Holsteinborg, hovedgård (sædegård) og gods 12 km SØ for Skælskør. Gården er nævnt som Bråde, tilhørende Roskilde bispestol i 1357, og kaldtes Trolholm 1582-1708, hvor den var i slægten Trolles eje. Siden 1707 har Holsteinborg været i slægten Holsteins besiddelse, 1708-1921 som grevskab.
Af det firefløjede renæssanceanlæg i to etager omkring en gårdsplads er nordfløjen den ældste, opført 1596 for admiral Børge Trolle, de tre øvrige fløje for hans søn 1639-49. I portfløjen, der flankeres af hjørnetårne med spir fra 1642 og 1649, indrettedes i 1728 en kirke i forbindelse med anlæggets modernisering for U.A. Holstein.
Ændringer af interiører og bygninger blev foretaget 1777-81 af G.E. Rosenberg, 1848-50 af G.F. Hetsch, restaurering 1949-50 ved H.H. Engqvist. Dele af avlsgården er fra midten af 1600-t., og det store parkanlæg i engelsk stil rummer også elementer af barokkens havekunst.

Holsteinborg Gods omfatter sædegårdene Holsteinborg, Fuirendal og Snedinge, i alt 1386 ha (2011), heraf 546 ha skov.
På Holsteinborg tændtes — ifølge traditionen — det første danske juletræ juleaften 1808.